ITÄ-SUOMEN HOVIOIKEUS

Kuopio  18.12.2006
Nro        90

Oikeusministeriölle

Viite: Oikeusministeriön kirje 24.10.2006

Asia:  Lausunto riidattomien velkomusasioiden käsittelyn kehittämistä 
          koskevasta työryhmän mietinnöstä (Työryhmämietintö 2006:15)

1. Riidattomien velkomusasioiden käsittelypaikka

Työryhmä esittää, että riidattomien velkomusasioiden käsittely säilytetään tuomioistuimissa.

Tuomioistuinlaitoksen kehittämiskomitea on esittänyt riidattomien velkomusasioiden käsittelyn siirtämistä ulosottolaitokseen. Tässä järjestelmässä riidatonta saatavaa koskevat vaatimukset käsiteltäisiin  ulosottolaitoksessa ja  vain riitautetut vaatimukset päätyisivät tuomioistuimen ratkaistavaksi.

Työryhmä ilmoittaa ehdotuksensa arviointikriteeriksi seuraavan: “...kaikkien kehittämistoimenpiteiden reunaehtona on pidetty riidattomien velkomusasioiden käsittelyn säilymistä mahdollisimman korkeatasoisena. Jotta ehdotus olisi hyväksyttävissä, se ei saa johtaa kansalaisten oikeusturvan heikentymiseen.”

Työryhmä näin ollen perustelee oikeusturvasyillä riidattomien velkomusasioiden säilyttämistä tuomioistuimissa. Muut työryhmän perustelut eivät ole vakuuttavia.

Myöskään oikeusturvasyillä perusteleminen ei ole vakuuttavaa sen vuoksi, että samalla esitetään luovuttavaksi haasteen todisteellisesta tiedoksiannosta. Se on kuitenkin kuulemisperiaatteen oleellinen osa  tuomioistuinmenettelyssä. Kuulemisperiaate on puolestaan perustuslain 21 §:n mukaan  ehkä keskeisin oikeudenmukaisen oikeudenkäynnin takeista. 

__________________________________________________________________________________
	Postiosoite:		Osoite:		    			  Puhelinvaihde: 010 36 41400
	PL 1158		Minna Canthin katu 64 A	   	  Telekopiot: 010 36 41500
	70101 Kuopio			                  		  Sähköposti: ita-suomi.ho_hallinto@om.fi

Hovioikeus kannattaa ruotsalaisen mallin, joka on käytännössä testattu samantyyppisessä ulosotto-organisaatiossa kuin omamme, omaksumista myös meillä, koska se jo sinällään merkitsisi selvää menettelyn rationalisointia.

Sen selvittäminen, onko haasteen tiedoksianto summaarisessa asiassa mahdollista toteuttaa tavallisena postitiedoksiantona, mikä sinänsä olisi järkevää, helpommin ulosotto-organisaatiossa kuin tuomioistuimessa, jäänee jatkovalmistelussa selvitettäväksi. Jatkovalmistelussa on syytä selvittää työryhmän muidenkin kehittämisehdotusten soveltuvuus riidattomien velkomusasioiden käsittelemisessä ulosottolaitoksessa.

2. Toimenpiteet summaarisen velkomusprosessin tehostamiseksi

Hovioikeus kannattaa työryhmän tekemiä järjestelmän kehittämistä koskevia ehdotuksia. Ne pitäisi mahdollisimman nopeasti panna täytäntöön siinä tapauksessa, että riidattomien velkomusasioiden käsittely säilytetään tuomioistuimissa. Sanottu ei kuitenkaan koske ehdotusta haasteen tiedoksiannon toimittamisesta tavallisena postilähetyksenä. Tältä osin hovioikeus on samaa mieltä kuin työryhmän jäsen Leppänen hyvin perustellussa epäilyksessään.

Lausunto on annettu johtoryhmässä.

Presidentti		Markku Arponen

Kansliapäällikkö		Riitta-Liisa Rautsi